Broj: 711-I-337-M-16/22-02-19

Zagreb, 21. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Tihomira Komljenovića, direktora trgovačkog društva Radio Križevci d.o.o., za davanjem mišljenja Povjerenstva,** na 155. sjednici održanoj dana 21. siječnja 2022.g. daje sljedeće

**MIŠLJENJE**

**Tihomir Komljenović, direktor trgovačkog društva Radio Križevci d.o.o., povodom obnašanja navedene dužnosti smatra se obveznikom ZSSI-a, sukladno odredbi članka 3. stavka 1. podstavka 40. ZSSI-a.**

Obrazloženje

Zahtjev za davanjem mišljenja Povjerenstva podnio je obveznik Tihomir Komljenović, direktor trgovačkog društva Radio Križevci d.o.o. U Povjerenstvu zahtjev je zaprimljen 14. siječnja 2022. pod poslovnim brojem 711-U-482-M-16/22-01-4, povodom kojeg se vodi predmet broj M-16/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

U svojem zahtjevu podnositelj postavlja upit je li on obveznik novog ZSSI-a navodeći da je od 4. siječnja 2018.g. direktor trgovačkog društva Radio Križevci d.o.o. te da je isti zaposlen na neodređeno. Obveznik navodi da ga se ne bira i ne postavlja kao političkog dužnosnika, a da je navedeno trgovačko društvo mješovito te da se ne radi o ustanovi. Isto tako obveznik navodi da društvo ne podnosi izvješće o radu Gradu Križevcima, jer Grad nema većinsko vlasništvo nego samo 40% u skupštini društva. U prilog svojem zahtjevu podnositelj dostavlja i popis članova društva s pripadajućim udjelima.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u sudski registar Trgovačkog suda u Bjelovaru pod brojem MBS: 010000283 upisano je trgovačko društvo Radio Križevci d.o.o. te su kao osnivači društva navedeni : Grad Križevci, Općina Sveti Ivan Žabno, Općina Sveti Petar Orehovec i Tihomir Komljenović.

Uvidom u dostavljeni popis članova s pripadajućim udjelima utvrđeno je da Grad Križevci ima 102 poslovna udjela u nominalnom iznosu od 200,00 kuna, Općina Sveti Ivan Žabno 16 poslovnih udjela u nominalnom iznosu od 200,00 kuna, Općina Sveti Petar Orehovec 20 poslovnih udjela u nominalnom iznosu od 200,00 kuna te Tihomir Komljenović 112 udjela u nominalnom iznosu od 200,00 kuna.

Iz navedenog proizlazi kako gore navedene jedinice lokalne samouprave imaju 138 poslovnih udjela dok Tihomir Komljenović kao fizička osoba ima 112 poslovna udjela u navedenom trgovačkom društvu.

Stoga, budući da većinski udio u trgovačkom društvu Radio Križevci d.o.o. imaju jedinice lokalne samouprave, Tihomir Komljenović smatra se obveznikom ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Tihomir Komljenović, putem e-maila
2. Objava na internetskoj stranici Povjerenstva
3. Pismohrana